Åvtehkebæspa Olav Fykse Tveit

Jåvlh jïh kreekh
Edtjebe kreekide jïh juvride hoksedh gosse jåvlide heevehtibie? Heevehtimmie galka kreekide jïh juvride aaj boerehke årrodh. Dej beeli vuekie lij gerniegårresth-tjomhpem ledtide tseegkedh jïh hijven gåatomem kreekide ohtsedidh. Dagke kreekh jïh juvrh vihkele jåvlide?
800 jaepieh vaaseme mænngan Assisin Frans sealadi. Frans mijjese åehpie goh aejlies almetje jïh kristeladtje. Ij lij teologine. Almetje lij gie jeatjabidie eevtji jïh jeatjabidie haestieji. Daaletje almetjidie aaj haasta. Frans åehpie lea juktie Jupmelen sjugniedimmiem iehtsiji. Kreekide aaj eahtsaji. Vuajneme lidie gujht måaladamme guvviem Franseste gie ledtiejgujmie soptseste.
Frans lea mijjen kristeles kultuvrem jïh vierhtide tsavtseme, mijjen jåvleheevehtimmiem aaj. Frans dïhte gie eelki «jåvlekråbpoem» darjodh. Fransen jaahkoe ij lij ajve åssjalommesh aamhtesi bïjre mejtie ibie vuejnieh, mohte dan bïjre maam maehtebe vuejnedh. Jåvlekråbpoem vytnesji guktie almetjh meehtin Maarja gonnoeh Josefem vuejnedh jïh dovne slïedte-maanam jïh kreekide. Desnie ryöjnesjæjjah jïh nåejties-ålmah. Kråbpoen almetjh jïh kreekh stoere goh sïejhme almetjh jïh kreekh. Muvhtene jielije kreekh desnie. Såemies aejkien eeselem raaktan gærhkoen sïjse lijrehti. Dellie sjïdti guktie Eenglaanten gïeline jiehtieh «nativity scene».
Ibie iktegisth mujhtieh man vihkele kreekh leah gosse jåvlh heevehtibie. Kreekh edtjieh buerie gåatomem jaksedh, jïh kreeki bïjre govlebe gosse jåvlevaentjele lohkesåvva. Gosse maanah edtjieh jåvlevaentjelem vuesiehtieh, dellie muvhth sïrfine leah, muvhte eeselinie lea maam Maarja Bet-Lehemmese rijri. Maanah tuhtjieh vihkele eeselinie årrodh. Sïrfi bïjre åadtjobe govledh gosse jåvlevaentjele lohkesåvva. Ryöjnesjæjjah ealoem ryöjnesjin gosse eengkelh böötin buerie saerniem saarnodh. Ryöjnesjæjjah dah voestes gïeh buerie-saerniem govlin.
Jeesuse suejnie-læhtan bïejesovvi, govlebe gosse jåvlevaentjele lohkesåvva. Suejnie kreekide lij suejnie-lihtesne. Gosse almetjh suejnie-lihtien bïjre guvlieh, dellie ussjedieh Jeesuse feavsan jallh staallan reakadi gusnie kreekh lin. Dej beeli almetjh årroejin kreekigujmie akten lihpien nuelesne jallh gåetesne gusnie tjïehtjele almetjidie jïh tjïehtjele kreekide. Gosse daelvie jïh tjåetskeme, dellie bïjvelåbpoe almetjidie gosse kreekigujmie aktine lin. Dej beeli dogkerh gåetieh mijjen laantine aaj.
Muvhth jåvlelaavlomh dogkeren gåetien bïjre soptsestieh. Vuejnebe fievsiem gosse laavlobe gosse bïjre jåvlegoesem vaedtsebe: «Jïh desnie vuaksa lij jïh eesele, jïh Åejvie Jupmele. Halleluja!» Doen laavlomen gellie vïersh. (Norsk Salmebok – NOS – nr.27).
Alf Prøysen naemhtie tjeeli: «Jïh ryöjnesjæjjah gujht böötin jïh vaarrin dohkh diekie jïh dah smaave laampigujmie mejt´ maana edtj´vuejnedh.» (NOS 64) Tjaebpies laavloeminie lea.
Prøysen jåerhkeste gosse tjaala naestie «pruvviem guvviedi govsen suejnie-lihtien luvhtie jïh elmie-rïjhkese.» Idtji ajve govsen suejnie-lihtien bïjre tjaelieh gosse tjeeli naestie «pruvviem guvviedi», mohte jåvlevaentjelen bïjre tjeeli mij mijjese soptseste. Prøysen gujht ussjedi gosse Jeesuse reakadi, dellie Jupmele gie gaajhkem sjugniedamme, pruvviem mijjen luvhtie elmie-rïjhkese sjugniedi. 
Mov voelpe Arnfinn Haram orre jåvlesaalmem tjeeli. Dam gaavnebe Saalmegærjesne (NOS 90). Tjeeli guktie staellesne lij. Suejneste frievniedi, kreekh raeffesne voejngehtin. Bïegke sjovvi jïh gaajhke simmi: «Båateme hov. Jupmele mijjen luvnie.» Jemhkelde gusnie almetjh jïh kreekh leah. Desnie Jupmele aaj. Buerie saernie mijjese.
Assisin Frans saalmem tjeeli maam gåhtjebe «Biejjie-laavlomem» (NOS 290). Gaajhke mij jeala, mijjen åerpieninie lea. Jïh gaajhke mij daerpies jieliemasse: Biejjie, aske, tjaetsie, bïegke jïh eatneme, mijjen åerpieninie leah. Jïh eeremasth gaajhkesh gïeh iehtsieh jïh Jupmelen gieriesvoetem vuesiehtieh, mijjen åerpieninie leah.
Gosse jåvlh heevehtibie, dellie Jupmelen gorredimmiem heevehtibie. Jupmele sæjhta mijjem jïh altese sjugniedimmiem gorredidh gosse Jeesuse reakadi goh almetje mijjen luvnie daennie eatnamisnie, daennie veartanisnie. Mejtie galkebe jienebem kreeki bïjre govledh guktie dam mujhtebe?
Jupmelen vööste maehtebe jarkelidh guktie biejjien vööste jarkelibie. Biejjie hov jielemem buakta abpe sjugniedæmman. Gaajhkesh mah jielieminie, sjædtoeh jïh kreekh jïh juvrh, biejjien vööste jarkelieh. Jïh Jupmele mijjen vööste, almetji vööste jarkele. Jupmele åårmege guktie Bijpielasse tjaalasovveme lea. Frans naemhtie Biejjie-saalmen minngemes vïersese tjaaleme: «Mearoeh eatnemh, Jupmelem ektesne heevehtibie: Datne ræjhkoes. Mijjem vuajnah jïh faerhmesth faamohts maanide.»
Bueriesjugneds jåvlh Nidarosesne!
